internet vaartha 452 Views
న్యూఢిల్లీ : మేకిన్‌ ఇండియా కార్యాచరణకు మద్దతుగా పూర్తి స్వదేశీ పరిజ్ఞానంతోనే రూపొందించిన నోయిడా కేంద్రంగా ఉన్న స్టార్టప్‌ కంపెనీ తయారుచేసిన స్మార్ట్‌ఫోన్‌ కేవలంనాలుగు డాలర్లకే లభిస్తున్నది. ఫ్రీడమ్‌ 251 పేరిట రింగింగ్‌ బెల్స్‌ స్టార్టప్‌ కంపెనీ ఈ ఫోన్‌ రూపొందించి దేశీయ ధర రూ.251గా ప్రకటించిన సంగతి తెలిసిందే. జుపీ ఆర్డర్లు ప్రారంభించింది. ఈనెల 21వ తేదీవరకూ కొనసాగుతాయి. బిజెపి కురువృద్ధనేత మురళీమనోహర్‌జోషి ఈ ఫోన్‌ను విడుదలచేసారు. గ్రామీణప్రాం తాల్లోని మత్స్యకారులు, రైతులు, మహిళలు ఈ ఫోన్‌ వినియోగించుకుంటారని కంపెనీ చెపుతోంది. ప్రపంచంలోనే అత్యంత చౌకైన స్మార్ట్‌ఫోన్‌ భారత్‌లో విడుదలచేసిన ఘనత విశ్వవ్యాప్తంగా ఈ స్టార్టప్‌ కంపెనీకి దక్కింది. అయితే ఫోన్‌మార్కెట్‌లోనికి వచ్చేంతవరకూ పలు సందేహాలు వ్యక్తం అవుతూనే ఉన్నాయి. భారతీయ మార్కెట్లలో ఈఫోన్‌ భారీ విక్రయాలు సాధిస్తుందా అన్నది అనుమానంగా ఉంది. స్మార్ట్‌ఫోన్‌ మార్కెట్ల పరంగా భారత్‌ వచ్చే కొద్ది సంవత్సరా ల్లోనే అమెరికాను అధిగమించనున్నది. ప్రభుత్వ మద్దతుతోనే ఫ్రీడమ్‌ 251ను తయారుచేయగలిగామని కంపెనీ చెపు తోంది. గ్రామీణ, మారుమూల ప్రాంతాల కస్టమర్లను దృష్టిలో పెట్టుకుని ఈ ఫోన్‌ రూపొందించినట్లు కంపెనీ ఛైర్మన్‌ అశోక్‌ చడ్డా వెల్లడించారు. మహిళలు సుళువుగా పోలీస్‌ యాప్‌లకు యాక్సెస్‌ చేసుకోవ చ్చని, సీనియర్‌ సిటిజన్లు వైద్యసౌకర్యాలు పొందే వెసులుబాటు ఉందని చెపుతున్నారు. కేవలం 3జి కనెక్డివిటీ తో మాత్రమే వస్తోంది. 32జిబి వరకూ నిల్వసామర్ధ్యం పొడిగించుకునే సదుపాయం ఉంది. స్వఛ్‌భారత్‌, మహిళా భద్రత, వాట్స్‌యాప్‌, ఫేస్‌బుక్‌, ట్విట్టర్‌ వంటి యాప్స్‌తో వస్తోంది. వచ్చే జూన్‌30వ తేదీనాటికి ఫ్రీడమ్‌ 251 పంపిణీ పూర్తిస్థాయిలో ఉంటుందని కంపెనీ ప్రకటించింది. ఇటీవలే కంపెనీ 4జి చౌకస్మార్ట్‌ఫోన్‌ను రూ.2999లకు విడుదలచేసింది. మరో రెండు ఫీచర్‌ ఫోన్లను కూడా విడుదలచేసింది. ఇంటర్నేషనల్‌ డేటా కార్పొరేషన్‌ అంచనాలప్రకారం త్రైమాసిక మొబైల్‌ఫోన్‌ట్రాకర్‌ పరిశీలిస్తే భారత్‌లో నాలుగుత్రైమాసికంలో ఇప్పటి వరకూ 25.6 మిలియన్ల స్మార్ట్‌ఫోన్లు మార్కెట్‌ అయ్యాయి. అంతకు ముందు సంవత్సరం ఇదే కాలంతో పోలిస్తే 22.2 మిలియన్‌ యూనిట్లు ఉన్నాయి.